**5-dages kursus om neurorehabilitering**

**Østerbrohuset i København kl 9.00 – 15.00**

**1/11 2016: Fra neuropædagogik til neurorehabilitering**

Dorthe Birkmose

Psykolog

Der er to retninger indenfor neuropædagogikken: En retning, hvor voksne klassificeres indenfor en udviklingsalder fra 0 til 10 år; og en retning, hvor fokus er på de kognitive vanskeligheder (For en god ordens skyld: Dette kursus tilhører sidstnævnte retning). Måske er det tid at forlade neuropædagogik-begrebet og i stedet bruge neurorehabiliteringsbegrebet?

Begreber som rehabilitering, habilitering, inklusion, robusthed og sundhed bruges intenst i disse år, og nogle gange skrider indholdet af begreberne. Der kan være tale om deciderede skævvridninger, hvor begreberne bruges til noget andet – fx til at dække over besparelser. Derfor skal vi gøre os klart, hvordan vi som professionelle kan holde fast i de faglige definitioner.

Vi kan opleve, at borgere og pårørende kan have problemskabende adfærd. Det skaber afmagt hos os. Vi kan komme til at vende afmagten for meget ind og tro, at adfærden er vores skyld. Vi kan også komme til at vende afmagten for meget ud og tro, at adfærden er beboernes eller de pårørendes skyld. Begge tankegange kan slide os op, og vi risikerer at give os selv lov til at behandle andre dårligt. Vi kan heldigvis også tolke andres adfærd fagligt – og dermed sikre både vores selvbeskyttelse og at vi behandler andre godt.

**Litteratur**

Birkmose, D.: Neuropædagogik. Fra Wæhrens, E., Winkel, A. & Jørgensen, H.S. (eds.): *Neurologi og neurorehabilitering* (2. udgave). Munksgaard 2013, side 468-470.

Birkmose, D.: Vores tolkninger af andres adfærd. *ViPU Viden*, 15. årgang, nr. 2, juni 2013.

Pallesen, H. & Borg, T.: Neurorehabilitering under forandring – begreber og praksis. Fra Wæhrens, E., Winkel, A. & Jørgensen, H.S. (eds.): *Neurologi og neurorehabilitering* (2. udgave). Munksgaard 2013, side 209-223.

**2/11 2016: Vores arbejde med andres motivation**

Dorthe Birkmose

Psykolog

Det styrende paradigme og det ikke-dirigerende paradigme brydes med hinanden i disse år, og det skal man som praktiker forholde sig til. Hvor styrende må man være? Også selvom vi synes, at vi ved bedst – og måske endda kan argumentere fagligt for det. Hvor meget skal borgeren selv definere sine mål? Hvor højt skal samarbejdet vægtes i praksis?

Kunsten er at arbejde med et andet menneskes motivation uden at overskride vedkommendes grænser. Også selvom vi kan være i tvivl om, hvorvidt mennesket har kognitive ressourcer til at træffe beslutningerne selv. Derfor skal vi se nærmere på det risikable refleksionsspørgsmål ”hvordan motiverer vi borgeren til at …?” Jeg vil fortælle om modstand og indlært hjælpeløshed som de vigtigste teoretiske begreber. Og vi runder dagen af med at se på forskellige niveauer i motivationsarbejdet lige fra det mest overfladiske i form af belønninger over ros og anerkendelse til de somatiske markører som værende det dybeste niveau.

**Litteratur**

Rollnick, S.; Miller, W.R. & Butler, C.C.: *Motivationssamtalen i sundhedssektoren*. Kapitel 1: Motivationssamtalen – principper og evidens. Kapitel 2: Motivationssamtalens anvendelse i sundhedspraksis. Kapitel 3: Motivationssamtalen i praksis. Hans Reitzels Forlag 2013, side 17-64.

**9/11 2016: Hjerneprocesser: Grundlæggende om hjernens struktur og funktion**

Randi Starrfelt

Neuropsykolog, Københavns Universitet

Her gives en introduktion til neuropsykologi: Hjernens anatomi (meget overordnet), de sygdomme og skader, der hyppigst rammer hjernen hos voksne, og de hjernemekanismer, der er vigtige ved læring/genoptræning. Forholdet mellem kognitive funktioner og forstyrrelser – og de underliggende skader – diskuteres og sættes i en praksisnær sammenhæng. De vigtigste kognitive funktioner (visuel perception, sprog, hukommelse, opmærksomhed, og styringsfunktioner) og relaterede kognitive forstyrrelser beskrives og diskuteres med inddragelse af cases.

**Litteratur**

Gade, A.: *Hjerneprocesser: Kognition og neurovidenskab*. Kap. 3: Hjernen og dens funktioner. Kap. 5: Kognition og neuropsykologi. Frydenlund 1997.

Gerlach, C.; Starrfelt, R.; Gade, A & Pedersen, P.M.: Neuropsykologi: Begrebernes og metodernes historie og udvikling. Fra Gade, A; Gerlach, C.; Starrfelt, R. & Pedersen, P.M. (red.): *Klinisk neuropsykologi*. Frydenlund 2009, side 2-12.

**10/11 2016: Neurorehabilitering – forudsætningerne for træning**

Inge Wilms

Lektor, Københavns Universitet

Her kigger vi på, hvad rehabilitering er dels i neuropsykologisk og dels i menneskelig forstand. Deltagerne introduceres til de grundlæggende mekanismer i hjernen, der gør det muligt at komme sig helt eller delvist efter hjerneskade. Vi kigger blandt andet på hjernens generelle indlæringsmekanismer (plasticitet) og på hvordan hjernen generelt bliver påvirket af skade og sygdom. Vi diskuterer forskellen på genoptræning og træning i kompenserende teknikker og hvordan dette påvirker hjernen. Sidst men ikke mindst vil deltagerne få en introduktion til hvordan almindelig adfærd og levevis kan påvirke hjernen i positiv retning både hos raske og skadede personer.

**Litteratur**

Gade, A. (red.): *Den plastiske hjerne.* Hjerneforum 2011.

Se også øvrige udgivelser fra Hjerneforum: http://www.hjerneforum.dk/boeger

**11/11 2016: Neurorehabilitering – træning og livet fremover**

Inge Wilms

Lektor, Københavns Universitet

Vi fortsætter fra dagen i går med konkret at se på, hvordan man gennem træning og levevis kan opnå forbedring af sine kognitive færdigheder. Der vil i høj grad blive taget udgangspunkt i deltagernes hverdag, og alle vil blive bedt om at indsende eksempler på sager, som vil blive anonymiseret og diskuteret. Skønt årsagen til skader på hjernen kan være ens, medfører skader altid individuelle vanskeligheder, der skal tages hensyn når borgeren skal hjælpes videre med at opretholde et tåleligt liv.

Moderne rehabilitering kræver intensiv træning, og det kan være svært og dyrt at opnå den fornødne styrke i træningen. Der er brug for nye tiltag og øget samspil mellem faggrupper, forskere og borgere.

**Litteratur**

Wæhrens, E, Winkel A., Jørgensen, H.S.: Kapitel 20: Tværfaglig rehabilitering. Fra Wæhrens, E, Winkel A., Jørgensen, H.S. (red.): *Neurologi og neurorehabilitering (2. udgave)*. Munksgaard 2013, side 224-236.

[www.dorthebirkmose.dk](http://www.dorthebirkmose.dk)